Benedikte Kiær (KF), 2011-02-03:
Jeg vil først sige tak for alle indlæggene her ved førstebehandlingen af lovforslaget om obligatorisk dagtilbud til tosprogede børn.
Det er jo fremgået af debatten i dag, at der er forskellige meninger om, at tosprogede børn nu får pligt til at gå i dagtilbud 30 timer om ugen, hvis de har behov for sprogstimulering og en af barnets forældre ikke er i beskæftigelse.
Regeringen mener, at tosprogede børn, der har sproglige udfordringer, og som bliver fastholdt i hjemmet, skal have samme mulighed som andre børn for at lære at tale dansk og få kendskab til det danske samfunds normer og værdier.
At kunne tale dansk og forstå dansk er helt afgørende for, at disse børn bliver integreret i det danske samfund, får et godt skoleforløb, en uddannelse og på sigt arbejde.
Derfor er det afgørende, at børnene kommer i dagtilbud, hvor det er muligt at arbejde målrettet med sprogstimulerende aktiviteter.
Alt andet ville være svigt af denne gruppe børn.
Forslaget vil også sikre dagtilbuddene en mulighed for at påvirke barnets hjemmemiljø via den daglige kontakt med forældrene.
Forældrenes aktive medvirken til børnenes sprogstimulering er helt afgørende for at kunne flytte børnene i den rigtige retning.
Derfor er det også afgørende for regeringen, at kommunerne nu får et sanktionsredskab over for de forældre, hvis børn har brug for sproglig stimulering, og hvor man ikke kan komme i mål via dialog og samtale.
Nu har der i debatten været en del tale om, hvad vi så skal gøre med alle de andre børn, og der vil jeg sige, at som det fremgår af vores lovgivning, skal alle børn, som ikke er i dagtilbud i dag, ved 3-års-alderen igennem en sprogscreening, og de, der har behov, skal så have hjælp med sprogstimulering gennem 15 timers sprogstimulering om ugen, og her er det så i forhold til den her gruppe børn, som er tosprogede, og hvor den ene forælder ikke har arbejde, at man siger et 30-timers dagtilbud.
Der er to ting ved den bestemmelse.
Der står også i grundloven, at det skal være en fri adgang, og det er derfor, vi også har lagt vægt på, at det her 30-timers tilbud skal være gratis.
Vi har haft Justitsministeriets jurister til at gennemgå det her, så det er virkelig pløjet igennem fra A til Z, sådan at vi netop ikke går ind og bryder grundlovens paragraf.
Vi er meget opmærksomme på, at det skal opfylde alle de bestemmelser og hele den tankegang, der ligger bag § 76 i vores grundlov.
Jeg vil så som det andet påpege i forbindelse med det, man så kan sige om børn, som har nogle andre behov ud over det at lære dansk, at vi jo har en udmærket lovgivning med en § 50-undersøgelse, hvis det drejer sig om børn, som er socialt udsatte, hvor der så er mulighed for, at kommunen kan gå ind med nogle foranstaltninger, hvis det er det, der er behov for, fordi barnet har nogle sociale behov, og der kan dagtilbud jo også være en del af de foranstaltninger.
Men jeg mener, at selv om man ikke kan dansk som 3-årig, så kan man jo faktisk godt have nogle forældre, der, selv om de er tosprogede, og den ene af dem ikke har arbejde, sagtens kan yde den omsorg, som det pågældende barn har behov for.
Jeg ser nu frem til udvalgsbehandlingen af forslaget, og jeg takker for debatten.